જિંદગીમાં ઘણી વખત એવી ઘટનાઓ બને છે જ્યારે આપણને એમ થાય કે આ ક્ષણ સદાયે જીવતી રહે. સમય થોડોક લંબાઈ જાય. સંવાદ થોડોક વિસ્તરી જાય. અસ્તિત્વ થોડુંક વધુ નિખરી જાય. જોકે, સમય તો એની ફિતરત મુજબ ક્યારેય ટકવાનો નથી, સરકી જવાનો છે. હા, તમે એને તમારા દિલમાં સંઘરી શકો. ફોટા કે ક્લિપમાં હશે અને ક્યારેક જોવાનું મન થશે તો ગેલેરીમાંથી એને શોધવા પડશે, દિલમાં હશે તો શોધવા નહીં પડે, તરત જ તાજા થઈ જશે, સપાટી પર આવી જશે. ગેલેરી એ તો ઘણી વખત યાદો અને સ્મરણોનું કબ્રસ્તાન બની જતું હોય છે. ભાગ્યે જ ક્યારેક ખૂલે છે. દિલ તો સદાયે ધબકતું હોય છે. કોઈ નામ સામે આવે અને યાદો તાજી થઈ જાય છે. સ્ક્રીન ક્યારેય ફીલ ન આપી શકે, ફીલ તો માત્ર ને માત્ર દિલ જ આપી શકે.